ΓΡΑΠΤΗ ΕΡΩΤΗΣΗ E-3161/97 υποβολή: Allan Macartney (ARE) προς την Επιτροπή (13 Οκτωβρίου 1997)

Θέμα: Χρηματοδότηση των ευρωπαϊκών διαρθρωτικών πολιτικών: προγράμματα που αφορούν άτομα με δυσκολίες εκμάθησης

Σύμφωνα με το εν ισχύι σύστημα αξιολόγησης, προϋπόθεση για την εξασφάλιση χρηματοδότησης είναι η τοποθέτηση σε εργασία. Όταν πρόκειται για άτομα με δυσκολίες εκμάθησης, οι θέσεις αυτές απασχόλησης είναι σχεδόν πάντα προστατευόμενες ή υποστηριζόμενες και επί προσωρινής βάσης με το ενδιαφερόμενο άτομο να εξακολουθεί να εξαρτάται από ευεργετήματα. Δυστυχώς, όμως, φαίνεται ότι στο μέλλον η μόνη αποδεκτή από πρακτική άποψη προϋπόθεση για την εξασφάλιση χρηματοδότησης είναι η εύρεση εργασίας στην ανοικτή αγορά η οποία να αμείβεται κανονικά, και με το ενδιαφερόμενο άτομο να μη δικαιούται πλέον ευεργετήματα ή να αποκτά αναγνωρισμένες ικανότητες. Αυτό, όμως, είναι ουσιαστικά αδύνατο για οποιονδήποτε χαρακτηρίζεται από κάποιο βαθμό δυσκολίας εκμάθησης, γεγονός το οποίο αποτελεί διάκριση εις βάρος τέτοιων ατόμων στερώντας τους τις δυνατότητες για επαγγελματική κατάρτιση.

Υπάρχουν εν ισχύι μέτρα τα οποία να διασφαλίζουν ίση μεταχείριση και/ή κάποια ρήτρα η οποία να προβλέπει ελαστικότερες προϋποθέσεις χρηματοδότησης για άτομα με δυσκολίες εκμάθησης ή σωματικές αναπηρίες;

Απάντηση του κ. Flynn εκ μέρους της Επιτροπής (27 Νοεμβρίου 1997)

Η κύρια πηγή για την υποστήριξη των ανέργων στην εξεύρεση εργασίας, στα πλαίσια των διαρθρωτικών ταμείων, είναι το Ευρωπαϊκό Κοινωνικό Ταμείο (ΕΚΤ). Το ΕΚΤ υποστηρίζει τις ενέργειες για την ανάπτυξη του ανθρώπινου δυναμικού. Συγκεκριμένα, ο στόχος 3 υποστηρίζει πρωτοβουλίες για την καταπολέμηση της μακρόχρονης ανεργίας.

Στο σχέδιο του Ηνωμένου Βασιλείου για το στόχο 3 εντοπίζονται ομάδες που κινδυνεύουν περισσότερο από τη μακρόχρονη ανεργία και τίθενται στόχοι για την υποστήριξη πρωτοβουλιών που θα καλύπτουν τις ανάγκες αυτών των ομάδων. Τα άτομα με δυσκολίες μάθησης αποτελούν μια από τις ομάδες αυτές. Προς το παρόν, οι μισές περίπου δαπάνες του Ηνωμένου Βασιλείου για το στόχο 3 εκτελούνται μέσω ενός ανταγωνιστικού συστήματος περιφερειακού χαρακτήρα. Τα σχέδια αυτά δεν περιλαμβάνουν στοιχεία που να αφορούν το αποτέλεσμα. Το ποσοστό των χρηματοδοτήσεων που θα διατεθούν κατ' αυτόν τον τρόπο στις περιφέρειες θα αυξηθεί σε 52 % το 1998 και σε 64 % το 1999. Το υπόλοιπο των πόρων για το στόχο 3 θα αξιοποιηθούν για τα κυβερνητικά προγράμματα του Ηνωμένου Βασιλείου. Ορισμένα από τα προγράμματα αυτά χρησιμοποιούν μια μεθοδολογία χρηματοδότησης με βάση τα αποτελέσματα που επιτυγχάνονται, όπως η κατάρτιση για εργασία. Η μεθοδολογία αυτή, όταν εφαρμόζεται, συνδυάζεται με μέτρα για την πρόληψη της απομόνωσης των πιο ευάλωτων ομάδων στην αγορά εργασίας.

Οι χορηγήσεις πόρων για επιτυχή αποτελέσματα συνδυάζονται με την παροχή κινήτρων σε εργοδότες που προσφέρουν εργασία στις πιο μειονεκτούσες ομάδες της αγοράς εργασίας. Αυτό γίνεται με την παροχή επιπλέον πόρων, για επιτυχή αποτελέσματα που επιτυγχάνονται με τη συμμετοχή κύριων ομάδων στόχων. Το σύστημα έχει σχεδιαστεί έτσι ώστε η υποστήριξη που παρέχεται να είναι όσο το δυνατόν πιο αποτελεσματική.

Η κοινοτική πρωτοβουλία «Employment-Horizon», χρηματοδοτεί καινοτόμα σχέδια που στοχεύουν στην ανεύρεση νέων τρόπων για την παροχή βοήθειας σε άτομα με μειονεξίες, ώστε να συμμετέχουν πλήρως στην αγορά εργασίας. Προτεραιότητα δίδεται σε πειραματικά σχέδια τα οποία αναπτύσσουν νέα συστήματα κατάρτισης, παροχής συμβουλών και απασχόλησης, συμπεριλαμβανομένης της προσαρμογής των χώρων εργασίας, καθώς και σε σχέδια που παρέχουν κατάρτιση, οδηγίες, προσλήψεις και υποστήριξη.

Δεδομένου του πειραματικού χαρακτήρα των δραστηριοτήτων που χρηματοδοτούνται μέσω της κοινοτικής πρωτοβουλίας για την απασχόληση δεν προκαθορίζονται τα μέτρα που πρέπει να επιτευχθούν, παρ' ό,τι ο γενικός στόχος είναι η συμβολή στην ανάπτυξη του ανθρώπινου δυναμικού, με σκοπό την προβολή της κοινωνικής αλληλεγγύης μέσω της ενίσχυσης των ρυθμών ανάπτυξης της απασχόλησης.

Επίσης, το πρόγραμμα Leonardo da Vinci (1995-1999) συμβάλλει και αυτό στην επίτευξη αυτού του στόχου. Μια από τις προτεραιότητες, η «Καταπολέμηση του αποκλεισμού», δίνει ιδιαίτερη προσοχή στην απασχόληση των ατόμων με ειδικές ανάγκες. Τα σχέδια που έχουν επιλεγεί στα πλαίσια της πρωτοβουλίας αυτής αποσκοπούν στην αύξηση της πρόσβασης στην κατάρτιση και στη βελτίωση της απασχολησιμότητας. Κατ' αυτόν τον τρόπο, το πρόγραμμα πριμοδοτεί σχέδια στα οποία συμμετέχουν άτομα με ειδικές ανάγκες, τα οποία αντιμετωπίζονται ως μια ιδιαίτερη ομάδα στόχος. Μέχρι σήμερα, περίπου 60 σχέδια για άτομα με ειδικές ανάγκες έχουν χρηματοδοτηθεί ή χρηματοδοτούνται από το πρόγραμμα.